Vicepreședintele ALDE Varujan Vosganian crede că mutările lui Klaus Iohannis în relația cu Guvernul fac să fie „întrunite elementele suspendării”. Însă, spune el, un astfel de demers ar fi „catastofal” pentru imaginea României, în momentul preluării președinției Consiliului UE.

„Suspendarea preşedintelui în semestrul european ar fi catastrofală pentru imaginea României. Noi respectăm interesul naţional, iar Iohannis profită de această situaţie. Preşedintele pare reprezentantul altor interese naţionale şi etnice decât ale poporului român”, a spus Vosganian, într-un interviu pentru Adevărul.

Liderul ALDE a precizat că elementele suspendării sunt întrunite, însă problema care se pune este „ce câștigăm și ce pierdem” „Nu poţi să suspenzi preşedintele gândindu-te că toată procedura din Parlament va fi simultană cu semestrul european. Preşedintele face parte din Consiliul European. Interesul naţional spune că trebuie să suportăm capriciile preşedintelui. Iohannis va trebui să numească până la urmă noii miniştri. A ales să-şi facă de cap la finele mandatului”, a spus Vosganian.